Diari Oficial de la Generalitat Valenciana


Sumari del DOGV 8141, del 04-10-2017 (2017/8288)

Informe ambiental i territorial estratègic de la modificació puntual vial José Rivera Forner. Expedient número 2/2015.
----------------------------------------------------------------------------------------------------------------------

### Dades del document

Número de DOGV
:   8141

Data del DOGV
:   04-10-2017

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2017/8288


Data del document
:   08-09-2017

Organisme emissor
:   Ajuntament d'Orpesa

Tipus de document
:   Anunci

Descriptors 

:   * Orpesa
    * pla d'urbanisme
    * administració local

Informe ambiental i territorial estratègic de la modificació puntual vial José Rivera Forner. Expedient número 2/2015. [2017/8288]  
Referència: 2015/09266714Z  
Procediment: modificacions del PGOU  
Interessat: Gas Natural Cegas, SA, Aguas de Oropesa UTE, Iberdrola, SA, Conselleria d'Infraestructures, Territori i Medi Ambient, Conselleria d'Agricultura, Medi Ambient, Canvi Climàtic, Servei Provincial de Costes, Demarcació de Carreteres Unitat de Castelló, Raúl Tamborero Centelles, Hermanos Tamborero, SL, José Samaniego Jiménez, Gabriela Samaniego Pérez, Conselleria d'Habitatge, Obres Públiques i Vertebració del Territori, Iberdrola Distribución Eléctrica, SAU, Autos Pocisa, SL, Servei Territorial d'Urbanisme  
Representant:   
Urbanisme i Medi Ambient (JEG)  
  
A la vista de la Resolució núm. 2069/2017, de 6 de setembre, de 2017, per la qual s'acorda publicar l'informe ambiental i territorial estratègic de l'expedient de referència, i d'acord amb el que disposa l'article 51.7 de la Llei 5/2014, de 22 de juliol, de la Generalitat, d'ordenació del territori, urbanisme i paisatge, de la Comunitat Valenciana, es transcriu aquest:  
  
Informe ambiental i territorial estratègic.  
Núm. expedient: 2/2015  
Títol: modificació puntual vial José Rivera Forner. Orpesa (gener 2016)  
Òrgan promotor: Ajuntament d'Orpesa  
Òrgan substantiu: Ajuntament d'Orpesa  
Localització: Orpesa  
  
Antecedents  
La promoció de la modificació correspon a l'Ajuntament d'Orpesa, segons el que disposa l'article 44.5 la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (LOTUP), i aquesta modificació es proposa en virtut de l'article 3 del Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana (TRLSRU).  
  
Per Resolució núm. 97/2016, de data 20.01.2016, es va iniciar l'avaluació ambiental simplificada d'acord amb l'article 46.3 de la LOTUP, considerant com a òrgan ambiental i territorial l'Ajuntament d'Orpesa, en compliment de l'apartat c.1 de l'article 48 de la LOTUP (modificat per l'art. 115 de la Llei 10/2015, de 29 de desembre, de mesures fiscals, de gestió administrativa i financera, i d'organització de la Generalitat). Això és així perquè es tracta d'un instrument de planejament urbanístic que afecta únicament i exclusivament l'ordenació detallada del sòl urbà.  
  
  
Primer. Documentació presentada  
Als efectes de la seua tramitació es va aportar el document inicial estratègic i el de modificació puntual vial José Rivera Forner. Orpesa (gener 2016) ambdós subscrits per l'arquitecte municipal, i presentats en format paper i digital.  
Així doncs, l'Ajuntament d'Orpesa emet informe sobre l'esmentada documentació, d'acord amb el que estableix l'article 50 de la Llei 5/2014, de 25 juliol, d'ordenació del territori, urbanisme i paisatge, de la Comunitat Valenciana (LOTUP).  
  
Segon. Planejament vigent  
El municipi d'Orpesa es regeix urbanísticament per mitjà del Pla general municipal d'ordenació urbana (d'ara en avant PGOU), aprovat el 23 de juny de 1982.  
En virtut de l'estudi de detall de 28 de març de 2001, promogut per Cantavella y Tamborero, SA, es van reordenar els volums de les parcel·les existents en l'illa delimitada pels carrers Carrerassa Coniller, Sant Isidre i José Rivera Forner i es va procedir a l'obertura d'un vial perpendicular que connecta aquests dos últims carrers.  
El PGOU aprovat provisionalment és coherent amb l'ordenació vigent de l'esmentat pla parcial i l'assumeix plenament pel que fa a l'ordenació estructural en aquest continguda.  
  
Tercer. Descripció de la modificació puntual  
La modificació del pla parcial té per objecte la delimitació de la unitat d'execució que possibilite l'obertura del carrer José Rivera Forner, permetent a les parcel·les que donen a l'est de l'illa cadastral 59883 tindre la condició de solar, i incloent una millor explicació dels usos terciaris de la pròpia illa.  
  
Àmbit.  
L'àmbit de la modificació és el sòl del carrer José Rivera Forner, actualment de propietat privada i l'estimació del qual ascendeix a 459,46 m², delimitant la corresponent unitat d'execució.  
  
Objecte i justificació.  
En l'actualitat les parcel·les contingudes en l'esmentada illa es troben majoritàriament edificades i compten amb tots els serveis, a excepció de les situades a l'est de l'illa que no tenen un accés rodat adequat que garantisca la seua connexió amb la resta de la malla urbana del terme ja que el front de fatxada d'aquestes dóna a la CN-340, qualificada segons el PGOU d'aquest municipi com un carretera estatal.  
  
Per mancar d'un accés rodat i a pesar que no s'ha habilitat cap accés des de la CN-340, els particulars accedeixen a les esmentades parcel·les de forma perillosa i antireglamentària des de l'esmentada carretera nacional, amb el conseqüent perill per a la seguretat viària de la zona.  
És procedent, per tant, als efectes de la transformació de les esmentades parcel·les en solars, i en execució del que s'ha arreplegat en el planejament vigent en el terme, l'obertura del vial José Rivera Forner, en el tram des de de l'aprovació de l'estudi de detall promogut per Cantavella y Tamborero, SA.  
  
Alternatives.  
Per l'objectiu que es persegueix, en el document s'afirma no existir una altra alternativa conseqüent, encara que a efectes dialèctics analitza altres possibilitats geomètriques:  
  
Alternativa 1  
Actuació integral sobre l'àmbit que defienix la unitat urbana que suposa la parcel·la cadastral 59921 d'Orpesa.  
  
Alternativa 2  
Actuació sobre el tram concret del vial José Rivera Forner no obert a l'ús públic.  
  
Alternativa 3  
Actuació sobre una extensió de l'àmbit en la franja que defineix el vial José Rivera Forner, el carrer Sant Isidre i el nucli urbà.  
  
Quart. Consultes realitzades  
Del que s'ha dit en els apartats anteriors es dedueix que, en el present expedient, l'Ajuntament d'Orpesa té la condició d'òrgan promotor i òrgan ambiental i territorial, de conformitat amb l'article 48.c.3 de la LOTUP, per afectar la proposta plantejada únicament i exclusivament l'ordenació detallada del sòl urbà i, en conseqüència, s'ha procedit a sotmetre la documentació indicada a consulta a les següents administracions públiques afectades i persones interessades, per un termini de 20 dies hàbils:  
  
Consultes realitzades:  
  
Organisme Data d'enviament Informe  
Iberdrola Distribución Eléctrica 27.01.16 Informe de data 30.03.2016 del cap de Servei Territorial d'Urbanisme  
Direcció Gral. Ordenació del Territori, Urbanisme i Paisatge 29.01.16 Informe de 03.08.16  
Direcció General del Medi Natural-Vies Pecuàries 27.01.16 No ha emés un informe  
Gas Natural 27.01.16 08.02.16  
Aguas de Oropesa-UTE 27.01.16 No ha emés un informe  
Demarcació de Carreteres Ministeri Foment 27.01.16 No s'ha emés un informe  
  
  
  
El Servei Territorial d'Urbanisme informa en data 30.03.2016 que la modificació puntual afecta exclusivament determinacions pròpies de l'ordenació detallada del sòl, i que és l'ajuntament el que, com a òrgan ambiental, ha de tramitar el procediment d'avaluació ambiental de la modificació; no té cap observació a efectuar.  
  
Quant a la resta de consultes, per no haver-hi pronunciament, i com que ha transcorregut el termini de 20 dies hàbils concedit, s'ha de continuar el procediment en els termes establits en la legislació de l'Estat sobre avaluació ambiental; són públiques, en tot cas, les decisions que finalment s'adopten.  
Així, el document d'inici, l'òrgan ambiental i territorial municipal s'ha sotmés a consulta a les administracions públiques afectades i a persones interessades (art. 51.1 LOTUP).  
  
Cinqué. Contestació a al·legacions  
1. Vist que en data de 28 d'abril de 2016 es va presentar escrit d'al·legacions per part de Gabriela Samaniego Pérez al document inicial estratègic i esborrany del document de modificació puntual del PGOU tram carrer José Rivera Forner 2/2015 vial José Rivera Forner.  
Passe a informar sobre aquestes,  
L'al·legant en l'al·legació segona manifesta que «suposaria que el sòl per a la prolongació del vial serà cedit íntegrament per les parcel·les a què dóna front i segons pareix també les despeses d'urbanització d'aquest»; també continua dient «que no obtindrà cap benefici i que ha de sufragar els costos».  
L'actuació que es pretén realitzar té com a objecte la delimitació d'un àmbit d'actuació als efectes de completar els serveis necessaris per a les parcel·les que componen l'àmbit i de garantir la seua connexió amb la resta de la trama viària. Les parcel·les que ens ocupen que se situen a l'est de l'illa no tenen un accés rodat adequat que garantisca la seua connexió amb la resta de la malla urbana del terme, ja que el front de fatxada d'aquestes dóna a la CN-340.  
Amb la modificació s'obté el sòl dotacional necessari per a permetre la funcionalitat viària i que les parcel·les afectades adquirisquen la condició de solar; per tant eixe és el «benefici» que obté l'al·legant, que la seua parcel·la es convertisca en solar i compte amb tots els serveis per a tindre la dita qualificació.  
Respecte al fet que al·lega d'haver de cedir i sufragar els costos, es tracta d'una obligació dels propietaris, indicada en el text refós de la Llei del sòl i rehabilitació urbana.  
Article 17.2. «Quan l'Administració impose la realització d'actuacions sobre el medi urbà, el propietari tindrà el deure de participar en la seua execució en el règim de distribució de beneficis i càrregues que corresponga, en els termes establits en l'article 14.1.c.»  
  
Article 18.1.a) «Les actuacions d'urbanització a què es refereix l'article 7.1 comporten els següents deures legals:  
a) Entregar a l'administració competent el sòl reservat per a vials, espais lliures, zones verdes i restants dotacions públiques incloses en la pròpia actuació o adscrites a ella per a la seua obtenció».  
Respecte a la qüestió tècnica de la vorera, és una qüestió a tractar quan es redacte el projecte d'urbanització, i no ara, que estem en la fase ambiental, es pren nota d'aquesta, per al seu moment procedimental corresponent.  
Tercera, en aquesta al·legació afirmen «que el canvi d'ús que es pretén amb aquest projecte per a transformar-lo d'un sòl residencial amb tolerància industrial, d'acord amb el que estableix el planejament vigent, a un d'ús terciari en què només es permeten activitats sotmeses a declaració responsable ambiental o comunicació innòcua, hi ha diverses consideracions a realitzar.»  
  
S'afirma que «8.170 m² de l'illa estan dedicats a indústria, suposant això un 66,47 %»  
Les dites afirmacions són falses perquè l'ús vigent és «Ús. Residencial, amb tolerància per a activitats compatibles degudament aïllades i molestes no polutives, tractades adequadament.»  
De la lectura d'aquesta ordenança no pot interpretar-se que l'ús industrial estiga permés; i de fet les afirmacions que fa l'al·legant que l'ús industrial suposa un 66,47 % de l'illa són errònies, perquè totes les activitats allí situades es troben dins de l'annex III de la Llei 6/2014, de 25 de juliol, de prevenció, qualitat i control ambiental d'activitats en Comunitat Valenciana, la qual cosa suposa que no estan ni dins de l'annex I ni de l'annex II que són les industrials.  
  
La modificació de planejament respecte a l'ús pretén definir expressament els usos autoritzats i que no done lloc a la interpretació per la inadequada o obsoleta redacció del PGOU vigent, i plasmar la realitat de l'illa, que totes les parcel·les, excepte la de l'al·legant, són d'ús terciari, i no d'ús industrial.  
Respecte a la situació del seu habitatge, el qual es va construir sent l'ús permés residencial, quedarà en situació de fora d'ordenació (art. 192 LOTUP), la qual, en la pràctica, i com s'ha vist fins ara no ha suposat cap problema, al tractar-se d'activitats no industrials.  
  
2. Vist que en data de 4 de maig de 2016 es va presentar escrit d'al·legacions per part de Jesús Pociño Samaniego al document inicial estratègic i esborrany del document de modificació puntual del PGOU «tram carrer José Rivera Forner 2/2015 vial José Rivera Forner», respecte al contingut d'aquesta, com que ens trobem en la fase ambiental de la tramitació, i són de contingut purament tècnic, es tindran en compte per a l'elaboració del projecte d'urbanització.  
  
  
Sisé. Identificació i valoració dels possibles efectes sobre el medi ambient  
D'acord amb el que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, prèvia consulta a les administracions públiques afectades a les quals es refereixen els articles 48.d i 51.1 de la LOTUP.  
L'àmbit de la modificació és d'un abast molt limitat, i afecta sòl urbà; no queda inclòs en cap espai natural protegit o espais RN2.000; respecte a l'afecció de la inundabilitat, la Carrerassa del Coniller en el seu últim tram, creuada l'actual carretera nacional, presenta els riscos d'inundabilitat descrits en l'estudi d'inundabilitat de la revisió del PGOU. El sòl afectat per aquest risc és urbà, es troba consolidat, i en el tractament davant del risc d'inundació tindrà en compte les especificacions descrites en la normativa del PATRICOVA ja que no incrementarà les condicions d'inundabilitat aigües avall i imposarà condicions tècniques contra aquest risc a les edificacions de l'àmbit.  
  
La modificació proposada no suposa cap canvi sobre els factors que afectarien el canvi climàtic. Per desenvolupar-se sobre un sòl urbà, el destinació del qual és ser edificat d'acord amb les determinacions d'un pla aprovat i respecte del qual no pretén augmentar la densitat poblacional, ni la densitat edificatòria.  
La proposta arreplegada no suposa augment d'emissions, empitjorament dels nivells de contaminació, agreujament de possibles riscos naturals o induïts o major generació de residus.  
No hi ha afecció al patrimoni cultural en cap de les seues manifestacions, per la qual cosa s'emet un informe favorable als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià.  
  
Seté. Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. La dita directiva s'incorpora al dret intern espanyol per mitjà de la Llei 21/2013, de 9 de desembre, d'avaluació ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
Huité. Justificació per a l'aplicació del procediment simplicat d'avaluació ambiental i territorial estratègica  
La modificació de planejament que es pretén afecta únicament la delimitació de la unitat d'execució que possibilite l'obertura del carrer José Rivera Forner, permetent a les parcel·les que donen a l'est de l'illa cadastral 59078 aconseguir la condició de solar, i incloent una millor explicació dels usos terciaris de la pròpia illa. I no suposa una variació respecte d'altres paràmetres urbanístics vigents ni alteració significativa en l'estructura territorial prevista.  
No afecta les densitats poblacionals ni edificatòries, ni al parc o previsions d'habitatge protegit.  
No és susceptible de generar problemes ni incidències ambientals addicionals o diferents de la situació actual.  
No afecta elements del patrimoni natural o cultural i la nova qualificació compleix, de la mateixa manera que la vigent, les determinacions legals aplicables per resultar alguna d'elles afectades per servituds de protecció.  
Per tant, d'acord amb els criteris de l'annex VIII de la LOTUP, es considera que no té efectes significatius sobre el medi ambient, podent-se resoldre la seua avaluació ambiental i territorial estratègica pel procediment simplificat.  
  
Nové. Òrgan competent  
Segons disposa l'article 48.c de la LOTUP, en la modificació operada per la Llei 10/2015, de 29 de desembre, de mesures fiscals, de gestió administrativa i financera d'organització de la Generalitat «L'òrgan ambiental territorial serà l'ajuntament del terme municipal de l'àmbit del planejament objecte de l'avaluació ambiental, sense perjudici de l'assistència i cooperació de les diputacions provincials d'acord amb la legislació de règim local, en els següents casos», resultant d'aplicació al present supòsit l'apartat 1 referit als instruments de planejament urbanístic que afecten únicament i exclusivament l'ordenació detallada del sòl urbà definida en la present llei».  
  
Ja que no es concreta quin òrgan és el competent per a realitzar l'avaluació ambiental i territorial estratègica en el si de l'ajuntament, resulta d'aplicació el que disposa l'article 21.1.s de la Llei 7/1985, de 2 d'abril, reguladora de les bases de règim local (LRBRL), segons el qual la dita competència correspondria a l'alcalde president.  
  
L'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'aprovació del pla en el termini màxim de quatre anys des de la seua publicació. En tals casos, el promotor haurà d'iniciar novament el procediment d'avaluació ambiental i territorial estratègica simplificada del pla (art. 51.7 LOTUP).  
  
Desé. Conclusions  
Analitzada la proposta de modificació puntual del vial José Ribera Forner d'Orpesa (gener 2016) cal considerar que es tracta d'una modificació menor que afecta dos de sòl urbà.  
I així mateix, segons el que preveu l'article 51.2.b de la LOTUP, i d'acord amb els criteris de l'annex VIII d'aquesta llei, la modificació puntual avaluada no té incidència en el model territorial vigent al municipi, no produeix increment significatiu, realment no produeix en el consum de recursos i tenint en consideració els informes emesos, es pot concloure que el procediment d'avaluació ambiental simplificada és bastant per a determinar que la proposta de la modificació puntual vial José Rivera Forner Orpesa (gener 2016) no presenta efectes significatius sobre el medi ambient.  
D'acord amb el que s'ha exposat, s'informa:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual vial José Rivera Forner a Orpesa (gener 2016), d'acord amb els criteris de l'annex VIII de la LOTUP, per no tindre efectes significatius sobre el medi ambient, corresponent continuar la tramitació de la modificació de pla d'acord amb la seua normativa sectorial.  
La modificació de planejament que es pretén afecta únicament la delimitació de la unitat d'execució que possibilite l'obertura del carrer José Rivera Forner, permetent a les parcel·les que donen a l'est de l'illa cadastral 59391 tindre la condició de solar, i incloent una millor explicació dels usos terciaris de la pròpia illa i no suposa una variació respecte d'altres paràmetres urbanístics vigents ni alteració significativa en l'estructura territorial prevista.  
Per a l'aprovació definitiva de la modificació:  
1. S'haurà d'obtindre informe favorable en matèria de carreteres per part de l'organisme competent.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció d'efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'aprovació del pla en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
Orpesa, 8 de setembre de 2017.- L'alcalde president: Rafael Albert Roca.